# **BRØNNØY ARBEIDERPARTI**

**PROGRAM 2019 – 2023**

Innhold

[BRØNNØY ARBEIDERPARTI 1](#_Toc3489570)

[VISJON 1](#_Toc3489571)

[BRØNNØY KOMMUNE 1](#_Toc3489572)

[HELSE OG OMSORG 2](#_Toc3489573)

[BARN OG UNGDOM 3](#_Toc3489574)

[KULTUR 3](#_Toc3489575)

[ARBEID OG NÆRING 4](#_Toc3489576)

[**LANDBRUK OG SKOGBRUK –** 5](#_Toc3489577)

[**FISKERI OG HAVBRUK –** 5](#_Toc3489578)

[**OLJE / BERGVERK / ENERGI –** 5](#_Toc3489579)

[**REISELIV** – 6](#_Toc3489580)

[SAMFERDSEL 6](#_Toc3489581)

[KOMMUNESTRUKTUR OG REGIONALT SAMARBEID 7](#_Toc3489582)

# VISJON

Brønnøy Arbeiderparti legger fellesskapsløsninger til grunn for vår politikk. Det er disse som vil muliggjøre vårt mål: Frihet, likhet og solidaritet. Ved valget 2019 er hovedsaker: Arbeid, velferd og klima. **VI TAR BRØNNØY VIDERE** – **ALLE SKAL MED !**

# BRØNNØY KOMMUNE

- som bosted, fellestjeneste, arbeidsgiver og demokratisk arena.

Brønnøy Arbeiderparti vil at Brønnøy skal være en kommune hvor folk ønsker å bo. En kommune som ønsker tilflyttere velkommen. Vi vil ha skapende lokalsamfunn som gir velferd og trivsel, som gir hver enkelt mulighet til deltakelse og utfoldelse. I fellesskap tar vi hensyn til innbyggerens behov for trygghet, nærhet, rekreasjon, opplevelser og sosialt samspill. Vi ønsker å utvikle kommunen på en positiv måte, og dermed må vi fundamentere våre valg i miljømessig bæreevne, økonomisk handlingsrom og sosial rettferdighet. Et tiltak er å utvikle gode og langsiktige planer for framtidens Brønnøy. Dette i dialog med innbyggere, næringsliv og foreningsliv.

Kommunene er grunnmuren i velferdssamfunnet. Det er her folk bor, arbeider og lever. Det betyr at viktige fellestjenester som skole, helse og omsorg bør finansieres av det offentlige. Brønnøy Arbeiderparti er derfor opptatt av å sikre en god og stabil politisk styring av kommunen, slik at kommunens tjenester kommer alle til gode. Dette oppnås ved fortsatt å spille på lag med de ansatte. Likestilling skal sikre alle like muligheter til arbeid, utvikling og familieliv. En jobb å leve med, en lønn å leve av, samt en verdig pensjonisttilværelse. Lik lønn for likt arbeid. Vi sier nei til ytterligere privatisering av offentlige foretak, statlig virksomhet og kommunale tjenester. Det er viktig at kommuneøkonomien styrkes slik at vi får større handlefrihet. Brønnøy Arbeiderparti vil bygge samfunnet også for de kommende slekter, noe som blant annet betyr at vi må ha langsiktige mål når vi gjør miljømessige inngrep eller investerer i infrastruktur.

Digitaliseringen av samfunnet gir muligheter for nye tjenester, økt produktivitet og bedre kvalitet. Dette vil være måten kommunen kan møte økte krav i framtida knyttet til bedre tjenester, endringer i befolkningssammensetning og stadig høyere krav.

Brønnøy Arbeiderparti vil at Brønnøy kommune skal

* Som bosted:
* Arbeid, bolig, fritidstilbud, omdømme og attraktivitet stimulerer bolyst.
* Utvikle Brønnøysund som regionsenter.
* Tilrettelegge for å få unge til å bosette seg i kommunen.
* Legge til rette for at folks som vil bygge leiligheter med fellesarealer, får egne tomter.
* Fortsette arbeidet med å gjøre Brønnøy samfunnet universelt utformet.
* Eiendomsskatten skal ned.
* Synliggjøre og ta i bruk ressursene i et flerkulturelt samfunn.
* Nytt fokus på klima- og miljøplanen for Brønnøy.
* som fellestjeneste:
* Fokus på kvalitet i tjenestene.
* Brukermedvirkning, ”livslang læring” og evaluering som verktøy.
* For et seriøst arbeidsliv – arbeide mot sosial dumping ved å stille krav i anbudsprosesser.
* som arbeidsgiver:
* Sørge for en god og helhetlig personalpolitikk.
* Det partssammensatte samarbeidet skal fungere, herunder vernetjenesten.
* Være en god arbeidsgiver, som følger arbeidslivets spilleregler.
* Sikre rett til fast og hel stilling.
* Ta i bruk, motivere og utvikle den enkeltes kompetanse, blant annet med bruk av kompetanseplaner
* Samarbeid med utdanningsinstitusjoner og fagforeninger for å sikre rekruttering av nødvendig kompetanse, særlig innen helse og oppvekst.
* som arena for lokaledemokrati:
* Motivere for deltakelse og inkludering i politisk og frivillig arbeid.
* Skape arenaer for innflytelse og deltakelse.
* Digitaliserte tjenester utvides og kontakten med innbyggerne styrkes.
* Tilstrebe en jevn kjønnsfordeling i ledelse – minimum 40 % av begge kjønn i alle styrer, råd og utvalg som oppnevnes.

# HELSE OG OMSORG

– trygghet, trivsel og folkehelse

Et godt helsetilbud her vi bor, er viktig for folks velferd og levekår. Det er sosiale forskjeller knyttet til god helse – ”jo mer penger jo bedre helse”. Brønnøy Arbeiderparti ønsker å sikre et godt helsetilbud for alle, unge og eldre. Sør-Helgeland, uten sykehus i egen region, er avhengig av nærhet til fødestue samt ambulansefly og legehelikopter i sin midte. Forebyggende og helsefremmende arbeid skal bidra positivt for den enkelte og for samfunnet. Også i helse- og omsorgssektoren skal det normale være heltidsstillinger og at bemanningen er stor nok til at vikarbruk kan unngås.

Brønnøy Arbeiderparti vil arbeide for å:

* Realisere Distriktsmedisinsk senter (DMS) for Sør-Helgeland.
* Ombygging eller påbygging av Hestvadet Omsorgssenter.
* Det nye Helgelandssykehuset lokaliseres sør for Korgfjellet.
* Fortsette å styrke legesenteret og sikre forsvarlig og effektiv legetjeneste.
* Nå målsettinga i samhandlingsreformen om helhetlige helsetjenester, i alle livets faser.
* Sikre en meningsfull hverdag og utvikle kulturelle aktiviteter for eldre.
* Sikre ei akseptabel omsorgslønn til personer med tyngende omsorgsoppgaver.
* Øke bevilgingene til støttekontakttjenesten.
* Drive aktivt folkehelsearbeid og gjennom dette forebygge sykdom og lidelser.
* Styrke det psykiske helsetilbudet som fremmer medvirkning, mestring og god helse.
* Sikre faglig utvikling og riktig utnyttelse av fagkompetansen.
* Iverksette tiltak for å følge opp intensjonen i Stortingsmelding 15, «Leve hele livet».

# BARN OG UNGDOM

- Like muligheter fra starten

God læring for alle barn sikres best i fellesskolen. Alle barn, uavhengig av bakgrunn, skal sikres like muligheter til god og gratis utdanning. I fellesskolen møtes barn og unge fra ulike samfunnslag, det gir et sosialt fellesskap som er viktig i det norske samfunn. Barn og ungdom i Brønnøy skal ha trygge og gode oppvekstvilkår. En av forutsetningene for dette er en mobbefri oppvekst samt tidlig innsats i barnehage og småskole. Det er ellers viktig å styrke fritidsarbeidet for og av ungdom i Brønnøy, særlig i arbeid mot rus. Som vertskommune for videregående skole har vi et særlig ansvar for også å sikre et godt fritidsmiljø for borteboende elever.

Brønnøy Arbeiderparti vil arbeide for å:

* Styrke barn og unges medvirkning og innflytelse, herunder Ungdomsrådet.
* SFO-satser skal reduseres i forhold til dagens nivå slik at flere benytter seg av tilbudet.
* Jobbe videre for å nå målet om minimum 50% barnehagelærere i barnehagene.
* Fokus på kvalitet og innhold i skolen – utviklingsplaner ved den enkelte skole.
* Bidra til å dele kompetanse mellom skolene.
* Utnytte og videreutvikle våre offentlige skoler og barnehager på en god måte.
* Lek, fysisk aktivitet og friluftturer skal være et satsningsområde, samt leirskole.
* Legge til rette for helsefremmende skoler og barnehager.
* Styrke rusfrie tiltak og aktiviteter for og av ungdom i samarbeid med andre etater.
* Innføre gratis felles skolemåltid i alle skoler.
* Jobbe for et samarbeid på Sør Helgeland i utvikling av skoler og barnehager.
* Styrke det rus- og kriminalforebyggende arbeidet.
* Videreutvikle et faglig sterkt barnevern.
* Jobbe for at studieretninger og fag ved videregående skole tilfredsstiller de lokale behovene.
* Bidra til å øke antall lærlingeplasser i Brønnøy kommune, tre prosent av antall ansatte.

# KULTUR

– et aktivt og mangfoldig kulturliv

Kultur, kunst, naturopplevelser og gode muligheter for fysisk aktivitet skaper tilhørighet og trivsel. Det gir bedre livskvalitet for innbyggerne. Kulturlivet i Brønnøy er mangfoldig – fra idrett til bibliotek, fra kirke til revy. Det meste er dugnadsbasert og drives av lag og foreninger, og ofte av ildsjeler med et sterkt engasjement. Det er viktig å videreføre de støtteordninger som stimulerer det lokale kulturliv.

Brønnøy Arbeiderparti vil:

* Arbeide for at Brønnøysund Samfunnshus gjøres om til regionalt kulturhus.
* Ha gode idrettsanlegg – for et bredt spekter av aktiviteter.
* Arbeide for nytt svømme- og badeanlegg i Brønnøysund.
* Gratis leie av kommunale lokaler til aktiviteter for barn og ungdom.
* Fortsatt gi økonomisk støtte til det lokale kulturliv.
* Videreføre bygdebokarbeidet i Brønnøy.
* Tilrettelegging for økt tilgjengelighet til Lomsdal-Visten nasjonalpark.
* Bevare og synliggjøre kulturarven og kulturminner.
* Sikre og tilrettelegge områder og ferdselsårer for friluftsliv der folk bor.
* Stimulere samarbeid med og mellom de frivillige organisasjonene.

# ARBEID OG NÆRING

- styrke evnen til å skape for å dele

Brønnøy Arbeiderparti er stolte av å være en del av en samfunnsbyggende tradisjon. Kombinasjonen naturressurser, arbeidsfolk og sosialdemokrati har gitt betydelige bidrag til velferdssamfunnet. Arbeiderpartiets holdning er at de store naturressursene tilhører fellesskapet. Disse ressursene skal derfor gi lokale ringvirkninger og bidra til å utvikle lokalsamfunn. I Brønnøy er det et godt og variert næringsliv – dette mangfoldet er vår styrke. Brønnøy er en ressurskommune og skal være en viktig del av en attraktiv bo- og arbeidsregion.

Brønnøy Arbeiderparti vil videreutvikle eksisterende arbeidsplasser og legge til rette for nye. Vi vil styrke opplæring og rekruttering til næringsliv gjennom bl.a. flere læringeplasser. Brønnøy kommune skal gi konstruktiv og løsningsorientert veiledning. Vi vil tilrettelegge for en helhetlig næringspolitikk med kvalitet og bærekraft. Vi ønsker et inkluderende arbeidsliv der arbeidet tilpasses den enkeltes yteevne. Arbeid gir den beste fordelingspolitikken – derfor er «arbeid til alle jobb nummer en». Vi må skape for å ha noe å dele.

Brønnøy Arbeiderparti vil arbeide for:

* Samarbeid mellom kommune og næringsliv for felles utvikling av næringsareal.
* Styrke kommunens servicetilbud til næringslivet.
* Teknisk sektor er en forutsetning for velferd og sikkerhet – nei til privatisering.
* Styrke næringsfondet.
* Et desentralisert høgskoletilbud på Sør-Helgeland.
* Styrke registrene ved å få lokalisert flere funksjoner hit og synliggjøre stedet som et attraktivt sted for nye IT-bedrifter.
* Jobbe for at forvaltningen av Altinn forblir i Brønnøy.
* Utvikle Brønnøysund som senter og nav for reiselivsnæringa på søndre Helgeland og Namdalen.
* Styrke planavdelinga og fullføre arbedet med arealdelen i kommuneplanen og kommunedelplan Brønnøysund med omland.

## **LANDBRUK OG SKOGBRUK –**

Brønnøy Arbeiderparti vil bidra til fortsatt å ta hele landet i bruk. Dette ved bl.a. økt produksjon av skogvirke og økt grad av videreforeldling av lokale råvarer i vår region. Vår produksjon av trygg og god mat skal fortsatt være et kvalitetsstempel for framtida.

* Stimulere til rekruttering for primærnæringene.
* Styrke kompetansen i landbruksforvaltninga, i samarbeid med andre kommuner.
* Etablere system for uttak av tømmer og transport direkte til sjø (”skogsjøvei”).
* Videreføre et godt viltforvaltningssamarbeid.
* Tilrettelegge for bioenergi som alternativ energikilde og som tiltak mot gjengroing.
* Fortsatt bo- og driveplikt.
* Selvforsyningsgraden økes med en prosent årlig
* Holde landbrukets produktive arealer i hevd (jordvernet), samt øke beitebruken.
* Bidra til at ressursene på Reinfjord lille tas i bruk.

## **FISKERI OG HAVBRUK –**

APs holdning er at havets fiskeressurser tilhører fellesskapet, og at de skal forvaltes i evighetens perspektiv. Vi holder fast ved at man skal tjene penger på å fiske, ikke ved salg av kvoterettigheter.

Brønnøy Arbeiderparti vil at vi også i framtida kan leve av kystens ressurser:

* Utarbeide lokal fiske- og havbruksplan og med det avklare arealbruk i kystsonen slik at bl.a. fiskeri- og havbruksnæringen får forutsigbarhet.
* Jobbe for grønne konsesjoner i Brønnøy - der kommunen(e) skal sikres forutsigbare inntekter for bruk av areal og tilrettelegging av nytt areal for oppdrettsnæringen.
* Kommunen skal stille krav om hensyn til miljøet for nye havbrukslokasjoner. Jobbe for at alle fremtidige konsesjoner for Brønnøy blir såkalte grønne konsesjoner.
* Videreutvikle Biskopholmen og fiskerihavna der (Sørhavna).
* Utvikle andre havner – både for fiskeflåten, fritidsbåter og transport.

## **OLJE / BERGVERK / ENERGI –**

Sør-Helgeland er i dag en stor råstoffleverandør. Det er viktig å videreforedle naturressursene for å skape nye arbeidsplasser.

Brønnøy Arbeiderparti vil arbeide for at vi gjør nytte av naturgitte ressurser på en god måte:

* Støtte etablering av næring tilknyttet oljevirksomhet samt lokal rekruttering til denne.
* Sikre at Helikopterbasen i Brønnøysund klarer å opprettholde/øke sin aktivitet.
* Tilrettelegge for at Brønnøysund blir god på beredskap for oljevirksomheten.
* Utnytte kalkstein i Velfjord i et langsiktig perspektiv, herunder bruk av sideberg.
* Sette av areal i tilknytning til andre bergverksressurser i Velfjord.

## **REISELIV** –

Reiseliv er Norges tredje største næring, og kjennetegnes av at tilbudene til befolkning og turister må utvikles lokalt. Brønnøy Arbeiderparti vil bidra til å tilrettelegge og markedsføre regionen som et attraktivt bosted og besøksmål:

* Tilrettelegge for flere overnattingsplasser, herunder campingplass(er).
* Videreutvikle gjeste- / småbåthavner.
* Bedre samordning mellom reiseliv, næringer og kultur.
* Sagavei- og Kystriksveisamarbeidet samt ”FV-17/Kystriksveien som nasjonal turistvei”.
* Arbeide videre med fylkesplan for ”Bruk og vern av Lomsdal-Visten nasjonalpark”.
* Etablering av et kystsenter som et mottak og nav for natur- og kulturbasert turisme.
* Bidra til at Brønnøysund utvikles som kystby, festivalby og konferanseby.
* Sikre friluftsområder og kulturminner gjennom arealplanlegging og tilrettelegging.
* Trollfjell Geopark og Torghatten som særskilt attraksjon i nasjonal turistvei utvikles.

# SAMFERDSEL

- sikker og effektiv kommunikasjon

God samferdsel er viktig for bosetting og arbeidsliv, for sikkerhet og miljø. Løsninger som gir økt framkommelighet, som gir bedre trafikksikkerhet og som reduserer klimautslipp må prioriteres. Å flytte godstrafikk fra vei til sjø er både ønskelig og klimavennlig. Brønnøysund Lufthavn er i en positiv særstilling og må sikres framtidig utvikling. Her er mange samferdselskrav og enkelte prosjekt må prioriteres opp mot hverandre. Men, samferdsel er en viktig forutsetning for videre utvikling av Brønnøy og Sør-Helgeland i retning av en felles bo-, arbeids- og serviceregion.

Brønnøy Arbeiderparti vil arbeide for følgende veikrav:

* Tosentunnelen rustes opp til moderne og sikker standard.
* Tosenveien, fra Bru til Lande, må opprustes.
* Mosheim – Skillevik må oppgraderes til tofeltsvei, samt gang- og sykkelvei langs denne.
* Mosheim – Brønnøysund må oppgraderes, herunder rundkjøring og undergang på Salhus.
* Ny innfartsvei over Trælvikosen etableres – gir nye muligheter mot øst.
* Handlingsplan for sykkel gjennomføres; herunder gang og sykkelvei på Skomo.
* Redusert reisetid Brønnøysund – Sandnessjøen.
* Sammenhengende gangvei (”havnepromenade”) mellom Tautra og Salhusvalen.
* Riksvei 17 sørover mellom Årsandøy og Foldereid må opprustes.
* Veien til Torghatten må opprustes.

Brønnøy Arbeiderparti vil også arbeide for andre samferdselstiltak:

* Bedre flyforbindelser til og fra Brønnøysund, særlig ruter til våre nabobyer og Bodø
* Oppgradering av Brønnøysund Lufthavn til kategori 3C og sikre areal til videre utbygging.
* Oppgradering av hurtigbåt- og ferjetilbudet.
* Styrking av annen kollektivtrafikk i regionen, herunder forsøk med bybuss med el-drift.
* Brønnøyleden (innseilingslei sør for Vega) etableres som sertifisert lei.
* Styrke Brønnøysund som anløpssted for Hurtigruta både for person og godstrafikk.

# KOMMUNESTRUKTUR OG REGIONALT SAMARBEID

I kommuner bor og arbeider folk flest. Naturressursene er desentralisert – derfor må hele landet fortsatt utvikles. Arbeiderpartiet ønsker et aktivt og levende lokaldemokrati med reell makt over lokal utvikling. Mindre kommuner har bidratt til å redusere tempoet i sentraliseringa. For å gi gode offentlige tjenester må kommunene sikres gode rammevilkår. Visjonen i det regionale samarbeidet er å gi innbyggerne et variert tjenestetilbud med kvalitet – ut over det hver enkelt kommune kan gi.

Sør-Helgeland er en geografisk og historisk enhet – som ved samarbeid og samferdsel i enda større grad må utvikles til en felles bo-, arbeids- og serviceregion. Brønnøysund er et sentralt og naturlig regionsenter for Sør-Helgeland. Det som er bra for våre nabokommuner er bra for Brønnøy – vi har derfor et spesielt ansvar for at det regionale samarbeidet fungerer. Brønnøy kommune og Regionrådet må spille en aktiv rolle i forhold til fylkeskommunen som regional utviklingsaktør.

Brønnøy Arbeiderparti vil arbeide for:

* Fortsatt styrke det regionale samarbeidet, primært etter vertskommunemodellen.
* Utvikle Brønnøysund videre som regionsenter.
* Sammenslåing av kommuner må skje på frivillig basis.

Desentralisering av statlige og fylkeskommunale funksjoner til regioner og kommuner.

* Et aktivt eierskap i regionale selskap
* Jobbe for Regionvekstavtaler for utvikling og bolyst

VI TAR BRØNNØY VIDERE – ALLE SKAL MED !